Életrajzi film készül Dante halálának 700. évfordulójára
Életrajzi filmet forgat Dante Alighieri (1265-1321) olasz nemzeti költőről Pupi Avati. A 82 éves olasz filmrendező az olasz kulturális minisztériumtól kérte a költő halálának 700. évfordulójára szánt produkció támogatását.
Avati 17 éve tervezi a Dante-filmet. A produkció a RAI Cinema közreműködésével készül, de borsos költségvetéséhez állami támogatásra is szükség van a rendező szerint, aki ezért fordult a kulturális tárcához. A film forgatókönyve a költő egykori életrajzírója, Giovanni Boccaccio Dante élete című műve alapján készült. Boccaccio az Isteni színjáték szerzőjének nagy csodálója volt. A forgatókönyvön számos ismert Dante-szakértő is dolgozott. „Ezzel a filmmel el akarjuk mondani, hogy ki volt Dante: egyedülálló személyiség az irodalom és a kultúra világában” - fogalmazott Avati. Az olasz nyelv atyjaként tisztelt Dante 1321-ben halt meg Ravennában. A költő Isteni színjáték című művében nemcsak a menny, pokol és purgatórium háromdimenziós képét festette meg, hanem korának történelmi, tudományos és filozófiai tudását is összekapcsolta egy halhatatlan szerelem történetével. Dante halálának 700. évfordulójára Olaszországban idén ünnepségsorozattal emlékeznek.